ଚାଷୀଙ୍କ ସମସ୍ୟାକୁ ନେଇ ବିଧାନସଭାରେ ହଟ୍ଟଗୋଳ LocalWire-Odisha LocalWire\nଚାଷୀଙ୍କ ସମସ୍ୟାକୁ ନେଇ ବିଧାନସଭାରେ ହଟ୍ଟଗୋଳ\nଭୁବନେଶ୍ୱର, ନଭେମ୍ବର ୧୭ (ଲୋକାଲ ୱାୟାର) ରାଜ୍ୟ ବିଧାନସଭାରେ ଶନିବାର ବିରୋଧୀ ସଦସ୍ୟମାନେ ଚାଷୀଙ୍କ ବିଭିନ୍ନ ସମସ୍ୟାକୁ ନେଇ ପ୍ରବଳ ହଟ୍ଟଗୋଳ କରିଛନ୍ତି । ରାଜ୍ୟ ସରକାର ମିଛ ତଥ୍ୟ ଦେଇ ପୁରସ୍କାର ଗୋଟାଉଥିବା ବେଳେ ଚାଷୀ ଅଭାବୀ ବିକ୍ରିର ଶିକାର ହୋଇ ଉତ୍ପାଦିତ ସାମଗ୍ରୀର ଉଚିତ ମୂଲ୍ୟ ପାଉନି ବୋଲି ମୁଲତବି ଆଲୋଚନା କାଳରେ ବିରୋଧୀ ସଦସ୍ୟ ଅଭିଯୋଗ କରିଥିଲେ ।\nକେନ୍ଦ୍ର ସରକାରଙ୍କୁ ବି ବିରୋଧୀଦଳ ନେତା ନରସିଂହ ମିଶ୍ର ଟାର୍ଗେଟ୍ କରି କହିଥିଲେ, ଧାନର ସର୍ବନିମ୍ନ ସହାୟକ ମୂଲ୍ୟ (ଏମଏସପି) ବୃଦ୍ଧି ନେଇ ବିଧାନସଭାରେ ସର୍ବସମ୍ମତ ପ୍ରସ୍ତାବ ପାରିତ ହୋଇଥିଲେ ମଧ୍ୟୟ ଆଲୋଚନା ପାଇଁ ପ୍ରଧାନମନ୍ତ୍ରୀ ସମୟ ଦେଲେନି । ଏହା ସବୁଠାରୁ ବଳି ଦୁର୍ଭାଗ୍ୟଜନକ । ରାଜ୍ୟ ସରକାର ବି ଚୁପ୍ ବସିଛନ୍ତି । ଦିଲ୍ଲୀରେ ଆନ୍ଦୋଳନ ପାଇଁ ମୁଖ୍ୟମନ୍ତ୍ରୀ ନେତୃତ୍ୱ ନେଲେ ସମର୍ଥନ ଦିଆଯିବ ବୋଲି ସେ କହିଥିଲେ ।\nଚାଷୀଙ୍କୁ ସୁରକ୍ଷା ଓ ସମ୍ମାନ ସଂପର୍କରେ ବିରୋଧୀ ଦଳର ମୁଲତବି ନୋଟିସ୍ ଉପରେ ଆଲୋଚନା ବେଳେ କୃଷି ମନ୍ତ୍ରୀଙ୍କ ଉତ୍ତରରେ ଅସନ୍ତୋଷ ପ୍ରକାଶ କରି ବିଜେପି ସଦସ୍ୟ କକ୍ଷତ୍ୟାଗ କରିଥିଲେ ଏବଂ କଂଗ୍ରେସ ସଦସ୍ୟ ଗୃହର ମଧ୍ୟଭାଗରେ ନାରାବାଜି କରିଥିଲେ । ବାଚସ୍ପତି ମୁଲତବି ପ୍ରସ୍ତାବକୁ କିନ୍ତୁ ଅଗ୍ରାହ୍ୟ କରିଥିଲେ ।\nଆଲୋଚନାରେ ଅଂଶଗ୍ରହଣ କରି ବିରୋଧୀ ଦଳ ନେତା ନରସିଂହ ମିଶ୍ର କହିଲେ, ଚାଷୀ ଶାନ୍ତିପୂର୍ଣ୍ଣ ଭାବେ ଜାତୀୟ ରାଜପଥରେ ପଦଯାତ୍ରା କରୁଥିବା ବେଳେ ୧୪୪ ଧାରା କାହିଁକି ଜାରି ହେଲା? ପୁଲିସ ଲଗାଇ ଦମନ କରାଗଲା । ଓକିଲଙ୍କ ଆନ୍ଦୋଳନରେ ଲୋକେ ନୟାନ୍ତ ହେଲେ । ମାତ୍ର ସରକାର ଚୁପ୍ ।\nବିରୋଧୀ ଦଳ ମୁଖ୍ୟ ସଚେତକ ତାରା ପ୍ରସାଦ ବାହିନୀପତି କହିଲେ, ରାଜ୍ୟ ସରକାର ଧାନ ପ୍ରତି କୁଇଣ୍ଟାଲ ପିଛା ୫ ଶହ ଟଙ୍କା ବୋନସ୍ ଦେବାକୁ କହିଥିଲେ । ପ୍ରତିଶ୍ରୁତି କୁଆଡ଼େ ଗଲା? ନବ ଦାସ କହିଲେ, ସରକାରଙ୍କ ସ୍ୱତନ୍ତ୍ର କୃଷି ବଜେଟ୍, କ୍ୟାବିନେଟ୍ କେବଳ ଲୋକ ଦେଖାଣିଆ । ବିଜେପି ସଭ୍ୟ ରବି ନାଏକ କହିଲେ, ପ୍ରଧାନମନ୍ତ୍ରୀ ଫସଲ ବୀମାରେ ଠିକ୍ ଭାବେ ଆକଳନ କରାଯାଉନି । ସରକାର ଚାଷୀଙ୍କୁ ପ୍ରତି ଧାନ କୁଇଣ୍ଟାଲ ପିଛା ୧୦୦ ଟଙ୍କା ବୋନସ୍ ଦେବାକୁ ରାଜ୍ୟର ଘୋଷଣା କାର୍ଯ୍ୟକାରୀ ହେଉନି କାହିଁକି?\nମୁଖ୍ୟ ସଚେତକ ଅମର ପ୍ରସାଦ ଶତପଥୀ କହିଲେ, ଶାସକ ଦଳର ଚାଷୀ ପ୍ରସଙ୍ଗରେ ଉଦବେଗ ରହିଛି । ଅର୍ଥମନ୍ତ୍ରୀ ଶଶିଭୂଷଣ ବେହେରା ଚାଷୀଙ୍କ ନିକଟକୁ ଯାଇ ଆଲୋଚନା କରିଥିଲେ । ରାଜ୍ୟରେ ଭତ୍ତା ପାଉଥିବା ୪୩ ଲକ୍ଷ ହିତାଧିକାରୀଙ୍କ ମଧ୍ୟରୁ ଅଧିକ ହେଉଛନ୍ତି ଚାଷୀ ।
